รัฐบาลไทย-ข่าวทำเนียบรัฐบาล-โฆษกมหาดไทย แจงกรณีที่ประชุมพิจารณา พ.ร.บ.งบ 67 ตั้งข้อสังเกตรายได้ อปท. ยังไม่ถึงเป้าร้อยละ 35 ระบุรัฐบาลกระจายทรัพยากรตามภารกิจ ความจำเป็นของพื้นที่
วันพฤหัสบดีที่ 4 มกราคม 2567
04/01/2567
โฆษกมหาดไทย แจงกรณีที่ประชุมพิจารณา พ.ร.บ.งบ 67 ตั้งข้อสังเกตรายได้ อปท. ยังไม่ถึงเป้าร้อยละ 35 ระบุรัฐบาลกระจายทรัพยากรตามภารกิจ ความจําเป็นของพื้นที่
โฆษกมหาดไทย แจงกรณีที่ประชุมพิจารณา พ.ร.บ.งบ 67 ตั้งข้อสังเกตรายได้ อปท. ยังไม่ถึงเป้าร้อยละ 35 ระบุรัฐบาลกระจายทรัพยากรตามภารกิจ ความจําเป็นของพื้นที่ ย้ํามีแผนพัฒนาประสิทธิภาพจัดเก็บรายได้ชัดเจน
น.ส.ไตรศุลี ไตรสรณกุล เลขานุการ รมว.มหาดไทยและโฆษกกระทรวงมหาดไทย กล่าวว่า จากการประชุมพิจารณาร่างพระราชบัญญัติ (พ.ร.บ.) งบประมาณรายจ่ายประจําปีงบประมาณ พ.ศ. 2567 วาระที่ 1 ในวันที่ 3 ม.ค. 67 ที่ผ่านมา ได้มีสมาชิกสภาผู้แทนราษฎร (ส.ส.) จากพรรครัฐบาลและฝ่ายค้าน หลายท่านได้อภิปรายในประเด็นเกี่ยวกับรายได้ งบประมาณขององค์กรปกครองส่วนท้องถิ่น (อปท.) โดยเฉพาะในประเด็นสัดส่วนรายได้ของ อปท. ที่ตามงบประมาณรายจ่ายปี 2567 ได้รับการจัดสรร 810,031.7565 ล้านบาท คิดเป็นร้อยละ 29.06 ต่อรายได้สุทธิของรัฐบาล ยังไม่ถึงถึงร้อยละ 35 ตามที่ พ.ร.บ. กําหนดแผนและขั้นตอนการกระจายอํานาจให้แก่องค์กรปกครองส่วนท้องถิ่นฉบับที่ 2 พ.ศ. 2549 กําหนดไว้เป็นเป้าหมาย
เกี่ยวกับประเด็นนี้ แม้สัดส่วนรายได้ของ อปท. ยังไปไม่ถึงเป้าหมาย แต่การดําเนินการจัดสรรงบประมาณต่าง ๆ รัฐบาลได้มีการคํานึงถึงความเท่าเทียมและเป็นธรรมในการกระจายทรัพยากรงบประมาณไปยังภาคส่วนต่าง ๆ ของประเทศภายใต้งบประมาณที่จํากัด ซึ่งในจํานวนนี้ก็พิจารณาถึงสัดส่วนการอุดหนุนให้ อปท. ที่ได้พิจารณาตามบริบทข้อเท็จจริงแต่ละพื้นที่ด้วย
น.ส.ไตรศุลี กล่าวว่า กระทรวงมหาดไทยในฐานะหน่วยงานที่กํากับ อปท. ทั่วประเทศ ได้มีแผนพัฒนารายได้ อปท. ที่ชัดเจน เพื่อเพิ่มประสิทธิภาพในการเพิ่มรายได้ อปท. โดยคํานึงถึงระยะเวลาที่เหมาะสมกับการพัฒนาและเป็นไปตามภารกิจที่ถ่ายโอนให้ อปท. ประกอบด้วยการผลักดันผ่านแนวทางต่าง ๆ ดังนี้ การจัดทําร่าง พ.ร.บ.รายได้องค์กรปกครองส่วนท้องถิ่น พ.ศ. ....เพื่อปฏิรูปโครงสร้างรายได้ที่จะมาจาก 4 รายได้ 4 ประเภท ได้แก่ ภาษีท้องถิ่น, ภาษีที่ใช้ฐานร่วมระหว่างรัฐกับองค์กรปกครองส่วนท้องถิ่น, ภาษีที่รัฐจัดสรรให้องค์กรปกครองส่วนท้องถิ่น และ เงินอุดหนุนจากรัฐ ซึ่งกฎหมายฉบับนี้จะทําให้ อปท.ยืนบนฐานรายได้จัดเก็บเองและมีอิสระมากขึ้น
พร้อมกันนี้ ได้มีการพัฒนาระบบให้มีการนําเทคโนโลยี สารสนเทศมาใช้ในกระบวนการจัดเก็บภาษี เพื่อให้สามารถตรวจสอบการยื่นแบบแสดงรายการชําระภาษีได้อย่าง รวดเร็วและแม่นยํา ใช้ระบบบริหารความเสี่ยงต่าง ๆ ติดตามการจัดเก็บภาษีของธุรกิจที่มีศักยภาพ ให้บริการรับชําระภาษีแบบ One Stop Service
นอกจากนี้ การที่ พ.ร.บ.ภาษีที่ดินและสิ่งปลูกสร้าง พ.ศ. 2562 มีผลบังคับใช้แล้วโดยได้ยกเลิกภาษีโรงเรือนและที่ดินและภาษีบํารุงท้องที่โดยใช้ภาษีที่ดินและสิ่งปลูกสร้างแทน กฎหมายนี้จะทําให้องค์กรปกครองส่วนท้องถิ่นจัดเก็บรายได้เพิ่มมากขึ้นในอนาคต รวมทั้ง พ.ร.บ.วิธีการงบประมาณ พ.ศ. 2561 กําหนดกลไกให้ อปท. สามารถจัดทําคําขอตั้งงบประมาณรายจ่ายประจําปีเสนอตรงไปสํานักงบประมาณได้โดยตรง ตามความจําเป็นของท้องถิ่นและพื้นที่และจะได้รับเงินอุดหนุนที่เพิ่มขึ้นด้วย
น.ส.ไตรศุลี กล่าวว่า นอกจากนี้ ที่ประชุมฯ ยังมีการอภิปรายในประเด็นอื่น อาทิ การถ่ายโอนภารกิจ รพ.สต. ไปยัง อปท. ได้ประสบปัญหาบุคลากรและเครื่องมือทางการแพทย์ไม่เพียงพอ กระทรวงมหาดไทยไม่ได้นิ่งนอนใจต่อประเด็นนี้ โดยกรมส่งเสริมการปกครองท้องถิ่นได้มีการประสานงานกับหน่วยงานเกี่ยวข้องในการแก้ไขปัญหาในช่วงการถ่ายโอนเพื่อไม่ให้กระทบต่อการให้บริการแก่ประชาชน
โดยในส่วนของการแก้ไขปัญหาเรื่องบุคลากร ภายใต้กฎหมายปัจจุบัน อปท. สามารถแก้ไขปัญหาดังกล่าว ได้โดยจ้างเหมาบุคลากรทางด้าน สาธารณสุข เช่น แพทย์ พยาบาล บุคลากรด้านสาธารณสุข ที่เกษียณอายุราชการ หรือที่ปฏิบัติงานในเอกชนมาให้บริการประชาชนไปพลางก่อนได้ แต่เพื่อแก้ไขปัญหาระยะยาว กรมส่งเสริมการปกครองท้องถิ่นได้ ร่วมกับสํานักงบประมาณในการจัดทําแนวทางแผนการสรรหาบุคลากรทดแทนตามมติที่ประชุมคณะกรรมการการกระจายอํานาจให้แก่องค์กรปกครองส่วนท้องถิ่น ซึ่งจะได้และซักซ้อมความเข้าใจให้องค์การบริหารส่วนจังหวัด (อบจ.) ตามแผนดังกล่าวต่อไป
ทางด้านอุปกรณ์ เครื่องมือแพทย์นั้น อปท. ที่รับการถ่ายโอนภารกิจหลายแห่ง ได้มีการจัดซื้อ ครุภัณฑ์ทางการแพทย์ได้ เช่น รถทันตกรรมเคลื่อนที่ รถเอกซเรย์เต้านมเคลื่อนที่ เครื่องตรวจตาในผู้ป่วยเบาหวาน ติดตั้งระบบการแพทย์ทางไกล Telemedicine ซึ่งเป็นการเพิ่มโอกาสให้กับประชาชนในการได้รับบริการที่ทันสมัย ทั่วถึงและเท่าเทียม และยังเป็นการแก้ไขปัญหาบุคลากรที่ขาดแคลนอีกทางหนึ่งด้วย